
Татарстан Рәисе Рөстәм Миңнеханов «Татнефтехиминвест-холдинг» АҖ Директорлар советының чираттагы утырышын уздырды. Чара ТР Хөкүмәте Йортында узды.

Утырышта катнашучыларга медицина, нефть-газ һәм нефть эшкәртү өлкәләрендәге инновацион карарлар, шулай ук миграция хезмәтләре өлкәсендә хезмәттәшлекне үстерү буенча тәкъдимнәр җиткерелде.

«Россия федераль атом-төш үзәге - Бөтенроссия эксперименталь физика фәнни-тикшеренү институты» федераль дәүләт унитар предприятиесенең электрофизик юнәлеш буенча фәнни җитәкчесе урынбасары Виктор Селемир (Саров шәһәре) заманча клиник практикада азот оксидын куллануның инновацион технологиясен тәкъдир итте. 2020 елда үзәктә азот оксиды белән терапия өчен «ТИАНОКС» аппараты булдырылган, ул терапия уздыру урынында ук һавадан азотның ингаляцион оксидын синтезлый. Хәзерге вакытта «ТИАНОКС» аппаратларын серияле җитештерү, гарантияле һәм гарантиядән соңгы хезмәт күрсәтү оештырылган. 300гә якын аппарат җитештерелгән. 2024 елда җитештерү куәтен 500-1000 берәмлеккә кадәр арттыру планлаштырыла.

Виктор Селемир хәбәр иткәнчә, Россия медицина үзәкләрендә азот оксиды бактериаль, гөмбә һәм вируслы үпкә ялкынсынуы, ишемик инсульт, миокард инфаркты, онкология һәм башка авырулар вакытында кулланыла. Шулай ук "ТИАНОКС" операциядән соңгы кардиохирургия гамәлләре чорында да нәтиҗәле. Татарстанда әлеге аппарат берничә медицина үзәгендә уңышлы файдаланыла. Рөстәм Миңнеханов республика Сәламәтлек саклау министрлыгына алдагы хезмәттәшлек буенча тәкъдимнәр кертергә кушты. "Һичшиксез сезнең белән эшләячәкбез", - дип мөрәҗәгать итте ул спикерга. «Росатом Наука» АҖ генераль директорының үсеш һәм халыкара бизнес буенча урынбасары Петр Зеленов (Мәскәү) «Росатом» корпорациясенең фәнни-технологик компетенцияләре турында сөйләде. "Росатом Наука" - Росатом" ДК фәнни дивизионының идарәче компаниясе, аның контурына 12 фәнни-тикшеренү институты керә. Алар 3 блокка берләштерелгән. Бу химик-технологик блок (сирәк һәм сирәк җир материаллары, аларның кушылмалары һәм эретмәләре нигезендә яңа материаллар булдыру өлкәсендә эшләнмәләр һәм тикшеренүләр, төрле рудаларны эшкәртүнең химик технологияләрен үстерү, югары чисталыклы конструкция һәм ярымүткәргеч материаллар табу), электрофизик блок (плазма, лазер һәм нур технологияләре өлкәсендәге бурычлар, электрон техника эшләнмәләренең радиациягә чыдамлыгын сынаулар үткәрү) һәм радиоэлектрон аппаратура) һәм физик-энергетика блогы (реактор, изотоп, водород технологияләре өлкәсендәге эшләнмәләр), конструкция материаллары, атом-төш булмаган инновацион хәл ителешләр, гамәли һәм атом-төш медицинасы, радиохимия өлкәсендәге тикшеренүләр). «Росатом фән» заказчыларына «Лукойл», «Газпром», «Газпромнефть», «Транснефть», «Роснефть», «Аэрофлот», «S7» кебек компанияләр керә.

Петр Зеленов Татарстан Республикасының нефть эшкәртү комплексы предприятиеләрендә инновацион хәл ителешләр һәм фәнни җайланмалар куллану максатыннан «Росатом Наука» хезмәтен тәкъдим итте. «Татнефтехиминвест-Холдинг» АҖ генераль директоры Рафинат Яруллин хәбәр иткәнчә, якын киләчәктә хезмәттәшлекнең перспектив вариантларын билгеләү өчен Татарстан предприятиеләре һәм югары уку йортлары вәкилләренең «Росатом Наука» белән очрашуын оештыру планлаштырыла.

«Инвестинновации» ҖЧҖ идарәче директоры Алексей Чамовских (Иннополис) компаниянең төрле инновацион проектларын тәкъдир итте. Аерым алганда, нефть һәм газ чыгарганда цифрлы игезәкләрне куллану. Әлеге проект чималны цифрлаштырылган чыгару һәм әзерләүне тәэмин итәргә мөмкинлек бирә. Нәтиҗәдә технологик процессны оптимальләштерергә, шулай ук төрле куркынычларны булдырмый калырга мөмкин.

Татарстан Рәисе билгеләп үткәнчә, Татарстан нефть чыгару компанияләренең геология хезмәтләренә әлеге проектны өйрәнү файдалы булачак.

BRICS Mobility (Мәскәү) халыкара проектын җитәкләүче Наталия Вершинина-Адельман БРИКС илләреннән чит ил персоналын яллау буенча хезмәттәшлек тәкъдим итте. BRICS Mobility-миграция хезмәтләре өлкәсендә 10 елдан артык эш тәҗрибәсе булган проект. Компания бизнесны рәсми рәвештә хезмәт кадрлары белән тәэмин итүдә махсуслаша һәм миграция процессын оештыруны һәм үз үзәкләрендә хезмәткәрләр өчен комплекслы укыту программалары бирүне үз өстенә ала. Ел саен компания 10 меңгә кадәр белгеч җыя. BRICS Mobility линия персоналында махсуслаша: тегүчеләр, йөк ташучылар, электриклар һәм бизнес өчен кирәкле башка белгечләр. Наталия Вершинина-Адельман виза илләре белән эшләгәндә чит ил белгеченә конкрет вазыйфа беркетелүенә игътибар итте. Шуңа күрә хезмәткәр теләсә кайсы вакытта башка эш бирүчегә китә алмаячак. BRICS Mobility башлыгы чит ил эшче көчләрен җәлеп итү һәм миграция сәясәтен координацияләү мәсьәләләрен хәл итү кысаларында Татарстан белән багланышлар буенча тәкъдимнәр формалаштырды. Тәкъдим ителә торган уртак инициативалар арасында - республикада миграция сәясәте буенча компетенцияләр үзәге төзү.

Рөстәм Миңнеханов ассызыклаганча, бу тема бик мөһим. "Әлегә хезмәт базарында кытлыкны мигрантларны җәлеп итмичә каплап булмый. Әмма бу эшне дөрес итеп төзергә кирәк. "КАМАЗ"ның, "Алабуга-Политех"ның яхшы тәҗрибәсе бар. Сезнең компания бу мәсьәләдә яхшы компетенцияләргә ия, безнең көчләрне берләштерергә кирәк", - диде Татарстан Рәисе.
Рөстәм Миңнеханов «Татнефтехиминвест-холдинг» АҖ Директорлар советының чираттагы утырышын уздырды